Faqe 1 nga 2

FLETË INFORMATIVE E DEPARTAMENTIT TË SHËNDETIT PUBLIK, MASSACHUSETTS

Virusi i Nilit Perëndimor (WNV)

Çfarë është Virusi i Nilit Perëndimor (WNV)?

Virusi i Nilit Perëndimor (WNV) është një virus i bartur nga mushkonjat, që mund të shkaktojë një sëmundje e cila mund të shfaqet si ethe e lehtë, por mund edhe të marrë forma më serioze, si encefaliti dhe meningjiti. U identifikua për herë të parë në SHBA në 1999.

## Si përhapet WNV?

WNV zakonisht përhapet në njerëz nëpërmjet pickimit të një mushkonje të infektuar. Më shumë informacion për llojet e mushkonjave që janë në gjendje të përhapin WNV mund të gjendet në uebsajtin e MDPH në [www.mass.gov/dph/mosquito](file:///C%3A%5CUsers%5CCBrown1%5CDesktop%5CMosquito-borne%20web%20page%5Cwww.mass.gov%5Cdph%5Cmosquito).

WNV mund edhe të përhapet përmes transfuzionit të gjakut ose transplantimit të organeve. Veç kësaj, ka raporte t rralla për WNV që kalohet nga gra shtatzëna ose që ushqejnë foshnjat në gji, të sëmura me WNV, te foshnjat e tyre. Meqë këto raporte janë të rralla, efektet ndaj shëndetit të një foshnje të palindur ose që ushqehet në gji janë të paqarta dhe ende duke u studiuar.

Njerëzit nuk infektohen nëpërmjet kontaktit të drejtpërdrejtë me njerëz të tjerë, zogj ose kafshë të infektuara.

**Pse nuk ka më nevojë që të raportoj për zogj të ngordhur?**

Midis viteve 2000 dhe 2008, MDPH mblodhi informacion dhe kreu teste për WNV në zogj të ngordhur në Massachusetts, si një nga mënyrat për të monitoruar aktivitetin e WNV brenda shtetit. Vitet e fundit kjo metodë është gjykuar si më pak e dobishme, për ta gjetur virusin. Shumë shtete të tjera nuk po kryejnë më raportime dhe testime për zogj të ngordhur. Mbledhja dhe testimi i mushkonjave jep të dhëna më të besueshme për aktivitetin e tanishëm të WNV dhe këtu do të vazhdojnë të fokusohen aktivitetet e monitorimit.

Zogjtë e ngordhur nuk po testohen më për WNV dhe nuk ka nevojë të raportohen te MDPH. Zogjtë e ngordhur mund të hidhen në koshin e mbeturinave, pa rrezik. Duke përdorur dorashka, një lopatë ose qese plastike për t’i mbuluar duart, futeni zogun e ngordhur në një qese të dyfishtë dhe hidheni në plehra. Pastaj duhet të lani duart.

## Cilat janë simptomat e WNV?

Shumica e personave të infektuar me WNV (rreth 80%) nuk kanë fare simptoma.

Një numër më i vogël personash të infektuar (~ 20%) do të kenë simptoma të tilla si ethe, dhimbje koke, dhimbje trupi, të përziera, të vjella dhe ndonjëherë nyja limfatike të ënjtura. Mund edhe t’u shfaqet një skuqje e lëkurës në kraharor, stomak dhe shpinë.

Më pak se 1% e personave të infektuar me WNV do të zhvillojnë sëmundje serioze, përfshi këtu encefalitin dhe meningjitin. Simptomat e sëmurjes serioze mund të përfshijnë ethe me temperaturë të lartë, dhimbje koke, ngrirje të qafës, shtangie, çorientim, komë, dridhje, konvulsione, dobësi muskulore, humbje të pamjes, mpirje dhe paralizë. Personat mbi 50 vjeç kanë më shumë rrezik të zhvillojnë sëmundje të rëndë.

**Sa i shpeshtë është WNV në Massachusetts?**

Meqë shumica e atyre që i ekspozohen WNV nuk kanë simptoma, është e vështirë të merret vesh me saktësi numri i të infektuarve. Zakonisht raportohen ata persona me WNV që zhvillojnë sëmundje serioze. Midis 2011 dhe 2020, u raportuan 148 vetë me WNV në Massachusetts. Shtatë prej këtyre vdiqën. Raste janë ndeshur anembanë shtetit.

## Çfarë mund të bëni për t’u mbrojtur ndaj WNV?

Meqë WNV zakonisht përhapet nëpërmjet mushkonjave, ja disa gjëra që mund të bëni, për të pakësuar shanset e pickimit:

Faqe 2 nga 2

* + - * Shmangni qëndrimin përjashta në orët nga muzgu deri në agim, kur mushkonjat janë më aktive.
* Kur jeni përjashta, mbani pantallona të gjata, një këmishë me mëngë të gjata dhe çorape. Kjo mund të jetë e vështirë për t’u realizuar kur moti është i nxehtë, por do të ndihmojë për t’i mbajtur mushkonjat larg lëkurës.
* Përdorni një repelent me **DEET** (N, N-dietil-m-toluamid), **permetrinë, pikaridinë** (KBR 3023), **IR3535** (3-[N-butil-N-acetil]-acid aminopropionik) ose **vaj eukalipti** **të citruar** [p-

mentan 3, 8-diol (PMD)] duke ndjekur udhëzimet në etiketën e produktit. Produktet DEET nuk duhen përdorur me foshnja më pak dy-muajshe dhe duhen përdorur me përqendrime prej 30% ose më pak me fëmijë më të rritur. Vaji i eukaliptit të citruar nuk duhet përdorur me fëmijë nën tre vjeç. Produktet me permetrinë duhen përdorur me sende të tilla si veshjet, këpucët, rrjetat e krevatit dhe materiale kampingu, por jo të vendosen në lëkurë.

* Mos i lini mushkonjat t’ju hyjnë në shtëpi duke riparuar vrimat në rrjetat e dyerve dhe dritareve dhe duke u siguruar se ato janë montuar mirë në dyert dhe dritaret.
* Mënjanoni zonat me ujë të ndenjur përreth shtëpisë. Ja disa sugjerime:
* Kontrolloni rreth e rrotull shtëpisë për enë dhe sende të tjera që mund të mbledhin ujë dhe kthejini përmbys, zbrazini rregullisht ose eliminojini.
* Shponi vrima në fund të kazanëve të riciklimit përjashta, që të mos mbledhin ujë.
* Pastroni ullukët që nuk e shkarkojnë mirë ujin; hiqni gjethet dhe mbeturinat që mund të pengojnë kullimin e ujit të shiut.
* Kthejini përmbys pishinat portative plastike dhe karrocat e dorës, kur nuk po i përdorni.
* Ndërrojeni ujin në banjat e shpendëve çdo disa ditë; ajroni pellgjet ornamentale ose lëshoni atje peshq.
* Mbajini pishinat të pastra dhe të klorinuara si duhet; hiqni ujin e mbledhur në mbulesat e pishinave.
* Lëvizeni dheun, për të mënjanuar pellgjet e ujit që krijohen në oborret.
* Informacion i mëtejshëm për zgjedhjen dhe përdorimin e sigurt të repelentëve gjendet në fletën informative të MDPH për Repelentët e Mushkonjave, që mund të lexohet në linjë në [www.mass.gov/dph/mosquito](http://www.mass.gov/dph/mosquito). Nëse nuk hyni dot në Internet, lidhuni me MDPH në (617) 983-6800 që t’ju dërgojnë një kopje.

*A e dini se?*

Mushkonjat mund të fillojnë të shumohen në çdo pellg ose zonë me ujë të ndenjur që zgjat për më shumë se katër ditë! Zonat e shumimit të mushkonjave mund të gjenden kudo. **Veproni** për të pakësuar numrin e mushkonjave përreth shtëpisë suaj dhe në lagje. Organizoni një ditë të pastrimit të lagjes, për të hequr enët dhe kazanët nga zonat e zbrazëta dhe parqet dhe për t’i nxitur njerëzit që të mos lejojnë ujë të ndenjur në oborret e tyre. Mushkonjat nuk duan t’ia dinë për gardhet, prandaj ka rëndësi që zonat me ujë të ndenjur t’i eliminoni kudo në lagje.

Ku mund të marr më shumë informacion?

* Mjeku juaj, infermierja ose klinika shëndetësore ose bordi lokal i shëndetit.
* Departamenti i Shëndetit Publik, Massachusetts (MDPH), Departamenti i Epidemiologjisë dhe Imunizimit në (617) 983-6800 ose në uebsajtin e MDPH kushtuar arboviruseve ([www.mass.gov/dph/mosquito](http://www.mass.gov/dph/mosquito)).
* Efektet e pesticideve ndaj shëndetit, MDPH, Zyra e Shëndetit Mjedisor në 617-624-5757.
* Kontrolli i mushkonjave në qytetin ose qytezën ku banoni: Kontrolli i mushkonjave në Massachusetts kryhet nëpërmjet nëntë distrikteve të kontrollit të mushkonjave. Bordi shtetëror i tokave të reja dhe i kontrollit të mushkonjave (SRMCB) i mbikëqyr të gjitha këto distrikte. Informacioni i kontaktit për secilin distrikt mund të gjendet në linjë në <https://www.mass.gov/state-reclamation-and-mosquito-control-board-srmcb>. Mund edhe të kontaktoni SRMCB brenda Departamentit të Burimeve Bujqësore, Massachusetts në numrin 617-626-1700 ose bordin tuaj lokal të shëndetit.